钦定古今图书集成/明伦汇编/氏族典/第266卷 > 王仁赡
## 钦定古今图书集成/明伦汇编/氏族典/第266卷 > 王仁赡

按《宋史王仁赡传》：“仁赡，唐州方城人。少倜傥，不事生
产，委质刺史刘词。词迁永兴节度，署为牙校。词将卒，
遗表荐仁赡材可用。太祖素知其名，请于世宗，以隶
帐下。宋初，授武德使，出知秦州，改左飞龙使。建隆二
年，迁右领军卫将军，充枢密承旨。高继冲请命，以仁
赡为荆南巡检使。继冲入朝，命知军府。乾德初，迁左”
千牛卫大将军。二年，召赴阙，擢为枢密副使。七月，加左卫大将军。兴师讨蜀，命仁赡为凤州路行营前军
都监。蜀平，坐没入生口财货、杀降兵，致蜀土扰乱，责
授右卫大将军。帝幸洛，以仁赡判留守司、三司。及召
沈伦赴行在，以仁赡为东京留守。驾还，遂判三司。俄
命权宣徽北院事。太平兴国初，拜北院使，加检校太
保。四年，亲征太原，充大内部署，总辖里外巡检司公
事，师还，加检校太傅。五年，车驾北巡，仁赡为大内部
署。七年春，以政事与僚属相矛盾，争辩帝前。仁赡辞
屈，责授右卫大将军。翌日，改唐州防御使。仁赡既失
权势，因怏怏成疾，数日卒。子昭雍为崇仪副使。